CELEX: 22021D0020
Language: sk
Date: 2020-12-22 00:00:00
Title: Rozhodnutie č. 3/2020 Výboru veľvyslancov AKT – EÚ z 22. decembra 2020, ktorým sa predlžuje mandát členov výkonnej rady Technického centra pre poľnohospodársku a vidiecku spoluprácu (CTA) [2021/20]

12.1.2021   
               
               
                  SK
               
               
                  Úradný vestník Európskej únie
               
               
                  L 10/8
               
            
         ROZHODNUTIE č. 3/2020 VÝBORU VEĽVYSLANCOV AKT – EÚ
         z 22. decembra 2020,
         ktorým sa predlžuje mandát členov výkonnej rady Technického centra pre poľnohospodársku a vidiecku spoluprácu (CTA) [2021/20]
         VÝBOR VEĽVYSLANCOV AKT – EÚ,
         so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej (1), a najmä na článok 2 ods. 5 jej prílohy III,
         so zreteľom na rozhodnutie Výboru veľvyslancov AKT – EÚ č. 5/2013 zo 7. novembra 2013 v súvislosti so stanovami Technického centra pre poľnohospodársku a vidiecku spoluprácu (CTA) (2), a najmä na článok 5 ods. 4 jeho prílohy,
         keďže:
         
                     (1)
                  
                  
                     V článku 5 ods. 4 stanov CTA sa ustanovuje, že členov výkonnej rady Technického centra pre poľnohospodársku a vidiecku spoluprácu (CTA) vymenúva Výbor veľvyslancov AKT – EÚ v súlade s postupmi ním ustanovenými na obdobie najviac päť rokov s hodnotením v polovici obdobia.
                  
               
                     (2)
                  
                  
                     V súlade s článkom 95 ods. 1 dohody o partnerstve AKT – EÚ sa jej platnosť mala skončiť 29. februára 2020.
                  
               
                     (3)
                  
                  
                     Uplatňovanie ustanovení dohody o partnerstve AKT – EÚ sa v súlade s rozhodnutím Výboru veľvyslancov AKT – EÚ č. 3/2019 zo 17. decembra 2019 o prijatí prechodných opatrení podľa článku 95 ods. 4 dohody o partnerstve AKT – EÚ (3) predĺžilo do 31. decembra 2020 alebo do nadobudnutia platnosti novej dohody alebo do začatia predbežného vykonávania novej dohody medzi Úniou a štátmi AKT podľa toho, čo nastane skôr.
                  
               
                     (4)
                  
                  
                     V súlade s rozhodnutím Výboru veľvyslancov AKT – EÚ č. 1/2020 z 24. februára 2020, ktorým sa vymenúvajú členovia výkonnej rady a riaditeľ Technického centra pre poľnohospodársku a vidiecku spoluprácu (CTA) (4), funkčné obdobie členov výkonnej rady uplynie 31. decembra 2020.
                  
               
                     (5)
                  
                  
                     Uplatňovanie ustanovení dohody o partnerstve AKT – EÚ sa v súlade s rozhodnutím Výboru veľvyslancov AKT – EÚ č. 2/2020 zo 4. decembra 2020, ktorým sa mení rozhodnutie Výboru veľvyslancov AKT – EÚ č. 3/2019 o prijatí prechodných opatrení podľa článku 95 ods. 4 dohody o partnerstve AKT – EÚ (5), predĺžilo do 30. novembra 2021 alebo do nadobudnutia platnosti novej dohody alebo do začatia predbežného vykonávania novej dohody medzi Úniou a štátmi AKT podľa toho, čo nastane skôr.
                  
               
                     (6)
                  
                  
                     Funkčné obdobie členov výkonnej rady CTA by sa malo predĺžiť,
                  
               ROZHODOL TAKTO:
         
            Článok 1
            Bez toho, aby boli dotknuté neskoršie rozhodnutia, ktoré bude Výbor veľvyslancov AKT – EÚ možno musieť prijať v rámci svojich právomocí, sa týmto predlžuje funkčné obdobie týchto osôb ako členov výkonnej rady CTA do 30. novembra 2021:
            
                        —
                     
                     
                        prof. Augusto Manuel CORREIA,
                     
                  
                        —
                     
                     
                        pán David HUNTER,
                     
                  
                        —
                     
                     
                        pani Helena JOHANSSON,
                     
                  
                        —
                     
                     
                        pán Abel KPAWILINA-NAMKOISSE,
                     
                  
                        —
                     
                     
                        Dr. Boitshoko NTSHABELE a
                     
                  
                        —
                     
                     
                        pani Frederike PRAASTERINK.
                     
                  
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 22. decembra 2020
            
               
                  Za Výbor veľvyslancov AKT – EÚ
               
               
                  predseda
               
               Michael CLAUSS
            
         
         
            (1)  Ú. v. ES L 317, 15.12.2000, s. 3.
         
            (2)  Ú. v. EÚ L 309, 19.11.2013, s. 50.
         
            (3)  Ú. v. EÚ L 1, 3.1.2020, s. 3.
         
            (4)  Ú. v. EÚ L 72, 9.3.2020, s. 26.
         
            (5)  Ú. v. EÚ L 420, 14.12.2020, s. 32.